ફોટોગ્રાફરની સુચના પ્રમાણે ફોટા લેવાતા રહ્યા. નાના બાળકોથી લઈને વડીલોએ પોતાની રીતે અભિનંદન – આશિર્વાદ આપ્યા. મલકાતા ચહેરે બધા ફોટા પડાવી રહ્યા હતા. ભેટ સોગાદોની આપલે પણ ફોટામાં કેદ થઇ રહી હતી.. લેવડદેવડ વખતે પાડેલા ફોટા સાબિતી રૂપે કામ આવે એ હવે રહી રહીને નિલયને સમજાયુ હતું. આવા પ્રસંગે યુવતી અને યુવક એકમેકને જમાડતા હોય એવા ફોટા નિલયને કાયમ હાસ્યાસ્પદ લાગતા છતાં આજે એના એ પ્રકારના ફોટા જ લેવાતાં હતા. બંનેના હાથમાં રહેલી વીંટીના ફોટા પડ્યા. સીમા ખડખડાટ હસીને કહેતી હતી ‘વીંટી પહેરાવતા હોય એવો ફોટો તો પડે જ ને!’ ભાઈને પરણાવવાનો હરખ બેનને કેમ ન હોય? ક્યારેક નિલયને સીમા નાની બહેન ઓછી અને મોટી બહેન વધુ લાગતી. મન પડી ભાંગે એવા સંજોગોમાં મજબૂત ખડકની જેમ અડીખમ ઉભી રહેતી સીમા પર એને વ્હાલ કરતા માન વધુ હતું.